Tengku Fauziah binti Almarhum Tengku Abdul Rashid

Kehidupan awal

Tengku Fauziah ialah paduka puteri dan anakanda sulung daripada tiga orang adinda-beradinda kepada Almarhum Tengku Temenggong Abdul Rashid Ibni Almarhum Sultan Sulaiman Badrul Alam Shah dengan isteri pertama baginda, Tengku Petri binti Almarhum Sultan Ibrahim. Bonda baginda ialah ahli kaum kerabat diraja Kelantan dari keturunan paduka ayahanda baginda, Almarhum Sultan Ibrahim, Sultan Kelantan. Baginda diputerikan di Kota Bharu, Kelantan, Malaya pada 6 Jun 1946.
Baginda dibesarkan di Kota Bharu, Kelantan. Baginda menerima pelajaran di Zainab English School, Kota Bharu, Kelantan sehingga tahun 1963. Semasa di bangku sekolah baginda mengambil bahagian di dalam sukan termasuk bermain bola jaring dan rounders. Sebagai seorang pencinta seni, baginda seringkali mengambil bahagian di dalam pementasan dengan rakan-rakan. Baginda juga berminat dalam permainan tenis. Selain itu baginda gemar dalam bidang hiasan dalaman, masak memasak, menjahit, perkhidmatan sukarela dan bidang tarian Saudara Tengku Abdullah Tengku Abdul Rashid.

Perkahwinan dengan Tuanku Syed Sirajuddin

Pada tahun 1963 ketika berusia 17 tahun baginda telah ditunangkan dengan DYMM Tuanku Syed Sirajuddin Ibni Almarhum Tuanku Syed Putra Jamalullail. Ketika itu DYMM Tuanku Syed Sirajuddin masih menuntut di England. Sejak bertunang baginda selalu berdamping mesra dengan Almarhum DYMM Tuanku Syed Putra dan DYMM Tengku Budriah binti Almarhum Tengku Ismail pada masa itu bersemayam di Istana Negara, Kuala Lumpur sebagai Seri Paduka Baginda Yang di-Pertuan Agong dan Seri Paduka Baginda Raja Permaisuri Agong. Baginda turut bersemayam di Istana Negara dan kadangkala berangkat balik ke Kelantan. Pada tahun 1964, baginda berpeluang berangkat melawat Hong Kong.
Baginda berkahwin dengan DYMM Tuanku Syed Sirajuddin pada 15 Februari 1967 dan 23 Oktober tahun yang sama baginda telah dianugerahkan Darjah Kebesaran Negeri, S.P.M.P. oleh Almarhum DYMM Tuanku Syed Putra Jamalullail.
Dalam tahun 1967, baginda telah melawat Bangkok. Baginda juga mengiringi DYMM Tuanku Syed Sirajuddin yang pada masa itu bertugas sebagai Pegawai dalam Pasukan Peninjau Malaysia di Pahang. Pada 30 Disember 1967 baginda dikurniakan seorang putera sulung yang diberi nama Syed Faizuddin Putra yang diputerakan di Hospital Besar Alor Setar.

Raja Puan Muda Perlis (1968–2000)

Pada 30 April 1968 iaitu Ulangtahun Keputeraan Almarhum DYMM Tuanku Raja Perlis, DYMM Tengku Fauziah telah dianugerahkan gelaran Raja Puan Muda Perlis pada usia 22 tahun oleh Almarhun DYMM Tuanku Syed Putra Jamalullail dengan sebutan Duli Yang Teramat Mulia Raja Puan Muda Perlis.
Pada 31 Disember 1969 baginda bersama-sama DYMM Tunku Raja telah berangkat untuk bersemayam di Negeri Perlis.
Dalam menyumbangkan khidmat sukarela, baginda pernah dipilih sebagai Pengelola Rayuan Binaan Wisma Pahlawan Negeri Perlis pada 1 April 1970.
Selain itu baginda juga aktif dalam pelbagai persatuan dan pertubuhan di negeri Perlis. Antaranya ialah sebagai Yang Dipertua Persatuan Pandu Puteri Negeri Perlis, Naib Yang Dipertua Taman Asuhan Darul Farah Tengku Hajjah Budriah Perlis dan sebagai Pengerusi Lembaga Kebajikan Perempuan Islam Perlis.
Baginda telah dikurniakan seorang puteri bernama Sharifah Fazira yang dilahirkan di Hospital Besar Kangar pada 5 Jun 1973.
Sempena Ulangtahun Keputeraan DYMM Tuanku Raja Perlis Almarhum Tuanku Syed Putra, baginda sekali lagi dianugerahkan Darjah Seri Setia Tuanku Syed Putra Jamalullail (S.S.P.J.) pada tahun 1997.
Pada tahun 1999, baginda sekali lagi dianugerahkan Darjah Kerabat Negeri Perlis (D.K.) oleh Almarhum DYMM Tuanku Syed Putra Jamalullail sempena Ulang tahun Keputeraan Baginda.

Raja Perempuan Perlis (2000–kini)

Setelah kemangkatan paduka ayahanda mertua baginda pada tahun 2000, baginda telah dimasyhurkan sebagai Raja Perempuan Perlis ketika berusia 54 tahun pada 14 Julai 2000.

Raja Permaisuri Agong (2001–2006)

Pada 12 Disember 2001, suami baginda dilantik menjadi Seri Paduka Baginda Yang di-Pertuan Agong dan sekali gus menjadikan baginda sebagai Seri Paduka Baginda Raja Permaisuri Agong. Baginda dilantik sebagai Canselor Universiti Sains Malaysia pada 2 Mei 2000. Sebagai Raja Permaisuri Agong, baginda menjadi penaung diraja Persatuan Pandu Puteri Malaysia.

Keberangkatan diraja

Baginda bersama Seri Paduka Baginda Yang di-Pertuan Agong dan anakanda baginda berangkat menunaikan Haji di Mekah pada tahun 2000. Baginda juga turut bersama-sama Seri Paduka Baginda Tuanku telah membuat lawatan ke United Kingdom, Perancis, Jerman, Denmark, Austria, Itali, Switzerland, Mesir, Sepanyol, Holland, Belgium, Thailand, Arab Saudi, Indonesia, Singapura, A.S., Argentina, Brazil, Chile, Sweden, Norway, Turki, Afrika Selatan, Filipina, Mexico, Maghribi dan Jepun.